สวัสดีค่ะ...คือดิฉันอยู่ดีๆก็มีก้อนแข็งที่แคมใหญ่ด้านซ้ายตรงกลางแคมขึ้นมาด้านบนแคมมีอาการเจ็บและปวดมีอาการบวมเหมือนมีน้ำยุข้างในและมีก้อนแข็งอยู่ด้วย ไม่ทราบว่าเกิดอะไรขึ้นมันบวมขึ้นมาเรื่อยตอนนี้ทรามารมากค่ะ
สวัสดีค่ะ อาการมีก้อนแข็งที่บริเวณแคม เจ็บและปวด กดแล้วเหมือนมีน้ำอยู่ข้างในดังกล่าว น่าจะเป็นอาการของถุงน้ำของต่อมบาร์โธลินอักเสบซึ่งโดยปกติต่อมบาร์โธลิน (Bartholin's gland) เป็นต่อมขนาดเล็กที่อยู่ตรงแคมใหญ่ทั้ง 2 ข้าง มีหน้าที่ผลิตเมือก เพื่อช่วยในการหล่อลื่นขณะมีเพศสัมพันธ์ โดยจะมีท่อมาเปิดออกที่บริเวณใกล้ปากช่องคลอด หากท่อของต่อมมีการอุดตัน จะทำให้เมือกที่สร้างจากต่อมสะสมอยู่ในต่อมมากขึ้นเรื่อยๆ จนกลายเป็นก้อนถุงน้ำซึ่งจะทำให้คลำได้เป็นก้อน ตรงบริเวณแคมใหญ่ติดกับปากช่องคลอด โดยปกติถุงน้ำนี้จะไม่ทำให้เจ็บ แต่อาจทำให้ขัดๆ ได้เวลาเดิน และในขณะมีเพศสัมพันธ์ ก้อนก็จะขยายใหญ่ขึ้น เพราะมีการหลั่งเมือกออกมาเพิ่มขึ้นแต่หากถุงน้ำของต่อมบาร์โธลินนี้เกิดการอักเสบติดเชื้อ ก็จะทำให้มีอาการเจ็บและปวด และอาจทำให้มีไข้ได้สำหรับการรักษา หากถุงน้ำมีขนาดเล็กและไม่มีการอักเสบ การนั่งแช่ในน้ำอุ่น วันละ 2-3 ครั้ง ครั้งละ 20-30 นาที อาจช่วยให้ก้อนยุบลงได้ เนื่องจากความร้อนจะไปขยายเปิดปากท่อของต่อมออกได้ หากก้อนไม่ยุบหายไป หรือมีการอักเสบเกิดขึ้น คือมีอาการปวดหรือเจ็บดังที่เป็นอยู่แนะนำให้ไปพบสูติ-นรีแพทย์เพื่อตรวจและรักษา โดยแพทย์จะจ่ายยาปฏิชีวนะ ร่วมกับการผ่าตัดระบายเมือกและหนองออกค่ะ